b'\n_START_ARTICLE_\nAnsambel Franca Flereta\n_START_SECTION_\nZasedba\n_START_PARAGRAPH_\nUstanovitelj ansambla je ljudski godec Franc Flere, ki je ves \xc4\x8das delovanja v ansamblu igral harmoniko. Na za\xc4\x8detku je igral z neznanim kitaristom in basistom Marjanom Ribojem. Ob ponovni, tokrat uspe\xc5\xa1ni prijavi na avdicijo za radijsko oddajo sta s Fleretom igrala basist Ciril Jerman, akademsko izobra\xc5\xbeen glasbenik in \xc4\x8dlan radijskega orkestra, in kitarist Janez Omahna. V novej\xc5\xa1em obdobju sta sodelovala kitarist Lojze Ma\xc4\x8dek in basist Polde Krevs. Ma\xc4\x8dka je tik pred koncem nadomestil Zvonko Glu\xc5\xa1i\xc4\x8d.\n_START_SECTION_\nDelovanje\n_START_PARAGRAPH_\nLeta 1963 se je oblikoval Ansambel Franca Flereta, ki se je prijavil na avdicijo za radijsko oddajo Nove melodije, kjer pa je bil zavrnjen. Prvi\xc4\x8d je javno nastopil dve leti pozneje, kar \xc5\xa1teje kot za\xc4\x8detek delovanja. Na za\xc4\x8detku so igrali le na manj\xc5\xa1ih veselicah. Za nekaj \xc4\x8dasa so zaradi Fleretovega slu\xc5\xbeenja voja\xc5\xa1kega roka prekinili z delovanjem. Po vrnitvi je Flereta pri\xc4\x8dakala po\xc5\xa1ta od Vilka Ovsenika in Borisa Kova\xc4\x8di\xc4\x8da, ki sta ga spodbudila, naj se ponovno prijavijo na avdicijo. Franc Flere si je poiskal nova \xc4\x8dlana za ansambel in se res prijavil z in\xc5\xa1trumentalnima skladbama \xc4\x8cez travnike in Proti vasi. Brez te\xc5\xbeav so se kot najbolj\xc5\xa1i po mnenju strokovne komisije uvrstili v finale, kjer so tudi zmagali._NEWLINE_Nastopili so na prvih treh izvedbah ptujskega festivala in bili vselej nagrajeni z nagrado za najbolj\xc5\xa1o in\xc5\xa1trumentalno izvedbo. Z njimi so kot pevke nastopile tudi sestre Poto\xc4\x8dnik, s katerimi pa niso naredili posnetkov. Za snemanje plo\xc5\xa1\xc4\x8de Pod oknom so se ansamblu kot pevci pridru\xc5\xbeili \xc4\x8dlani Slovenskega okteta in nastopili kot kvartet Do. To so bili Danilo \xc4\x8cade\xc5\xbe, Toma\xc5\xbe Tozon, Peter \xc4\x8care in Peter Ambro\xc5\xbe. Z njimi je ansambel posnel tudi eno prvih samostojnih televizijskih oddaj in plo\xc5\xa1\xc4\x8do Ko jutranja zarja. Nekaj posnetkov in plo\xc5\xa1\xc4\x8do Kje je doma\xc4\x8da vas so posneli s tercetom Lokvanj, ki so ga sestavljali Tone Rus, Franc Pupis in Franc Kramar, pozneje \xc4\x8dlani ansambla Fantje z vseh vetrov. Po koncu sodelovanja zaradi odhoda fantov v vojsko so pet let snemali z Dobrepoljskimi fanti, s katerimi so tudi nastopali po veselicah. Zatem sta kot pevca v ansamblu nastopala Majda Kosovel in Milan \xc5\xa0timac, nov zagon pa je ansamblu dala mlada solistka Katja Pov\xc5\xa1e, leta 2008 pa Mateja Marn._NEWLINE_Besedila za skladbe ansambla so na za\xc4\x8detku pisali Ivan Malava\xc5\xa1i\xc4\x8d, Erna Starovasnik in Vera Kranjc, pozneje pa Ivan Sivec in Katja Pov\xc5\xa1e._NEWLINE_V \xc4\x8dasu delovanja so izdali ve\xc4\x8d plo\xc5\xa1\xc4\x8d in kaset ter na Televiziji Slovenija posneli 5 samostojnih oddaj._NEWLINE_Zadnji nastop je imel ansambel konec leta 2012 na koncertu Borisa Kopitarja v Novem mestu.'